Jeppe Kofod (S), 2008-02-06:
Jamen det svarede jeg jo på før og sagde, at selvfølgelig er der grænser for, hvad man kan afhøre af fremmede landes statsborgere og efterretningstjenester; det er da helt åbenlyst.
Men der er, vil jeg gentage over for hr. Søren Espersen, et regelsæt for undersøgelseskommissioner, hvor man har nogle meget klare regler for, hvordan sådan en undersøgelse foregår.
Så det synes jeg ikke vi skal gå i dybden med.
Det kan vi godt gøre.
Men det gode her er jo, at hvis der er tvivl om, hvorvidt alle oplysninger er kommet frem i den her sag, så har man jo det, at man laver en uafhængig undersøgelse, som er uafhængig af det, vi kan kalde den udøvende magt, altså regeringen og embedsapparatet.
Det er det, der er styrken ved en uvildig undersøgelse, altså at man ikke kan mistænke dem, der undersøger det her, for at have en egen interesse i, at noget ikke kommer frem.
Det er derfor, jeg også nævnte, at hvis nu regeringen ikke havde noget at skjule, så var det jo oplagt, at den havde en interesse i at få den her uvildige undersøgelse.
Så kunne man jo med rette sige, at man ikke havde nogen aktier i, noget kendskab til USA's hemmelige fangeprogram og brud på internationale konventioner om menneskerettigheder og forbud mod tortur.
Først vil jeg gerne benytte lejligheden til at takke udenrigsministeren for besvarelsen.
Jeg synes ikke, der kom noget nyt frem i den besvarelse; det må man jo konstatere.
Jeg fik i hvert fald ikke svar på, hvad der er sket siden 2005, hvor ministeren jo lovede at undersøge den her sag til bunds, bl.a. at tage kontakt til amerikanerne.
Det har vi ikke fået noget svar på i dag.
Det kunne jeg godt tænke mig at få svar på nu.
Så er der de fire punkter, hvor jeg sådan set er meget enig med ministeren og regeringen i, at vi skal stå side om side med USA i kampen mod terror og for menneskerettighederne.
Men jeg synes, at der mangler et punkt fem.
Hvad sker der i det tilfælde, hvor vores nære allierede, USA, bevisligt bryder internationale konventioner, bruger tortur, krænker menneskerettigheder, transporterer fanger rundt i verden på ulovlig vis?
Hvad er det for en reaktion, det så får fra den danske regering?
Hvordan tager man de her ting op?
Det synes jeg ikke udenrigsministeren svarede på andet, end at det er kendt for USA, hvad vores politik er.
Hvad gør man aktivt for at forhindre, at vores allierede begynder at benytte sig af sådanne metoder?
Så vil jeg sige med hensyn til den konkrete sag, at jeg går ud fra, at regeringen her så lover at undersøge alle beskyldninger til bunds også med de amerikanske myndigheder, om dansk-grønlandsk luftrum og territorium er blevet brugt i forbindelse med de her fangetransporter.
Og når ministeren siger klart og tydeligt, at regeringen ikke har kendskab til den her aktivitet, så går jeg ud fra, at ministeren ikke kun mener regeringen som regering, men også alle danske myndigheder.
Det synes jeg at ministeren må komme med et svar på.
Så til det meget principielle, som jeg synes den her sag jo også handler om; ministeren var inde på det i afslutningen af sin tale
: Altså, vi har gentagne gange ønsket at få en tilbundsgående uvildig undersøgelse af den her sag.
Det har regeringen med et snævert flertal sammen med Dansk Folkeparti afvist.
Og når det her bliver afvist, så kan man undre sig, for hvis det var sådan, at udenrigsministeren havde ret i, at der ikke var noget at skjule, så kunne man jo sige, at en sådan uvildig undersøgelse ville være det bedste middel til at blive renset for enhver mistanke.
Og derfor kan man jo kun sige, at modviljen mod at få den her uvildige undersøgelse vel også handler om, at regeringen har noget at skjule; i hvert fald kan man ikke komme til nogen anden konklusion, når man ser på svaret, specielt når man ser på, hvad der er blevet dokumenteret af Europarådet, af Europa-Parlamentet, af Human Rights Watch og en række organisationer, med hensyn til hvad der er foregået i den her kamp mod terror og brud på menneskerettighederne.
Derfor vil jeg afslutningsvis sige, at det for os handler om, at man i kampen mod terror - som skal bekæmpes effektivt - respekterer konventioner om menneskerettigheder og forbud mod tortur, og ikke bare det, men også, at man som allieret i den kamp selvfølgelig siger fra, når ens allierede forbryder sig mod de principper, som burde forsvares, og som det skal undgås at terroristerne får held til at undergrave.